
PLJOČKANJE: OD PASTIRSKE IGRE DO SPORTA 


Mirjana MARGETIĆ Pregledni članak 

Etnografski muzej Istre / Museo etnografico dell’Istria UDK 930.85:794.8>(497.571)(091) 
Pazin, Trg Istarskog razvoda 1275., 1 


U raduje riječ o tradicijskoj igri u Istri - pljočkanju. Prikazat će se kako se neka¬ 
dašnja pastirska igra razvila u sportsku disciplinu izbijanja i gađanja pločica, stoje i 
kako zadržano od izvornosti igre, a koji su elementi prilagođeni današnjem vremenu. 
Rad je nastao na temelju terenskih istraživanja te proučavanjem dostupnih izvora i 
dokumentacije. 

Ključne riječi: tradicija, pljočkanje, kulturni identitet, zaštita nematerijalnog 
kulturnog dobra, Istarski pljočkarski savez. 

Keywords: tradition, pljočkanje, cultural identity, safeguarding of intangible 

cultural heritage, Istrian Pljočkanje Association. 

Parole ehiave: tradizione, pljočkanje (gioco delle piastrelle), identita culturale, 
tutela dei beni culturali immateriali, Societa istriana dei giocatori 
delle piastrelle. 


Uvod 

Pretpostavka je da je igra stara koliko i čovječanstvo te je samim time nezaobilazan 
element zajedničkog ljudskog iskustva. Teško je točno odrediti starost pojedine igre i nje¬ 
zin kontinuitet na određenom prostoru. Kako su se igre oduvijek prenosile s generacije na 
generaciju uglavnom usmenim putem, često su bile sklone promjenjivosti i nestalnosti. 
Sam je pojam igre višeslojan. Može se tumačiti kao vrsta aktivnosti koja čovjeku služi 
za razbibrigu, zabavu, socijalnu interakciju ili je, pak, dio tradicije (povezana s ciklusom 
godišnjih običaja, radovima na otvorenom i si.). Pojedinac se može igrati sam ili u društvu. 
Igra može imati, ili nemati, natjecateljski karakter, ali ipak u pozadini svake igre postoje 
pravila kojih se njezini sudionici pridržavaju. 

Izvori 

Tradicijske su igre tema koja je relativno slabo zastupljena u literaturi. Nedostatak 
stručnih i znanstvenih zapisa (etnoloških, povijesnih, književnih) o igrama u Istri može se 
tumačiti manjkom interesa istraživača za ovo područje. Kada se igre i spominju u teksto¬ 
vima, one su tek usputna crtica i detalj koji popunjava putopise, monografije i si. Stoga je 
svaki podatak na koji se naiđe u literaturi (slučajno ili namjerno) dragocjen. Dalje u tekstu 

navode se primjeri 1 iz triju izvora koje su već koristili u svojim monografijama domaći 
vrsni znanstvenici. 

U knjizi Istra: Doba Venecije (XVI-XVIII. stoljeće) Miroslav Bertoša u poglavlju »Ne¬ 
otkriveni svijet istarske subalterne kulture (Arhivska sondiranja, teze i problemi)« pri¬ 
kazuje neke od zanimljivih zapisa porečkih biskupa ili opunomoćenih vizitatora koji se 
odnose i na unutrašnjost Istre, na Pazinsku knežiju. Izdvajamo dio teksta u kojem se spo¬ 
minju i igre: »Na stranicama kodeksa pastoralnih ophoda vrvi život istarskog Seicenta: 
defiliraju psovači, preljubnici, javne bludnice ( pubbliche meretrici ), ‘žene iskvarena i žene 
časna života’, ( donne da mala e donne di honesta vita), defilira istarski homo ludens koji 
pleše oko crkava i mlinova, skače oko Ivanjskih krijesova ( quado d’estate si fanno queif 
foghi), ide u batule i igra alla mora, alla balla, alle carte, alla trapolla, alle laure (odnosno 
‘na pljočke’), ai zoni (tj. na čunjeve), pije i jede na karminama, tuče se i bludniči«. 2 Ovaj je 
podatak značajan prvenstveno stoga što je jedan od najranije datiranih na koji smo naišli, 
a da se spominje igranje s pljočkama i osim toga, spominju se igre povezane s godišnjim 
ciklusom, tj. preskakanje ivanjskih krjesova, zatim igre loptom, kartama i dr. 

Drugi se iznimno važan izvor nalazi u Zborniku za narodni život i običaje, odnosno 
etnološkoj monografiji posvećenoj Franu Novljanu. 3 Zborniku cijelosti (od str. 31) donosi 
prijepis njegovih rukopisa koji su nastali oko 1900. godine. Kao mlad gimnazijalac sku¬ 
pljao je građu o životu i običajima svoga rodnog Boljuna koju je slao Jugoslavenskoj akade¬ 
miji znanosti i umjetnosti u Zagrebu. Rukopise je iz Arhiva Akademije tek nakon Drugog 
svjetskog rata izvukao Milovan Gavazzi koji gaje poticao na daljnji rad. Uz opis drugih 
igara Novljan je detaljno zapisao i Igra na pljoči- odnosno pljočkanje: »Igra na pljoči se 
igra kako i na bali. Stave dva bulini toliko od sebe, da se pljočo lahko dohiti od jenega do 
drugega. Bulin je kamik, k ~iega je lahko poznat. Gleda se, da b ~uo balotast. Igrajo dva 
ali četiri. Ku so dva, saki zame po tri pljoči; ku so četiri, po dv ie. Za potrebo igra ih i lihi 
bru oj. Un put jediti dobi toliko piju oč da ih šaka b tuda ima jenako. Ki ih ima više, igra 
za dva. Igrajo tako, da stoji e pdli jenega bulina, pljoči hitajo h drugemu. Kl je hiti n nj 
bliže bulinu, Ima jed nn pu ont. Potle se te pu onti broji e tako, kako pljoči gri edu o jena 
za dr'ugon. Pu onti je polovico od onega, koliko je piju oč. Meri se na oko, ali s kakovon 
šibon. Potle od drugega bulina hitajo h prvemu, i tako n npret. Igra se do deset ali koliko 
se će. Ki je prvi stori onoliko pon nt, koliko je bilo dogovoreno, dobi je partido. To Igro 
igrajo pastiri za pasat vr ieme, ali kl put igrajo za soldi, ali za ča drugo. Plj'dča je pljočast 
kamik. 

Iva t ie Igre se zbija na sejno mu odo, kako i va Igre na bali. Zbit se more ali bulin ali 
pljočo p'olak potrebi, da bu o ča više pu onti .«. 4 

1 Riječ je o pisanim izvorima koji se odnose na pljočkanje. 

Miroslav BERTOŠA, Istra: Doba Venecije (XVI.-XVIII. stoljeće). Zavičajna naklada »Žakan Juri«, Pula, 
1995., str. 731. 

Fran NOVLJAN, Boljun, Kmiecki život i už(a)nci. Etnološka monografija (1898. - 1899. i 1950. -1960.), 
ser. Zbornik za narodni život i običaje, knj. 58, Izdanje Hrvatske akademije znanosti i umjetnosti, Odsjek 
za etnologiju Zavoda za povijesne i društvene znanosti, Zagreb, 2014., str. 31-495. 

4 Isto, str. 313. 

Treći je zapis u kojem se spominje pljočkanje u knjizi Marka Bijažića Istarski narod¬ 
ni običaji i stari zanati, koji glasi: »Za pljočkati je potrebito imati pljočke, to su škrile ni 
velike ni male, tako da lipo stanu u ruku. U igri more biti pet, šest, a i više pastira igrača. 
Svaki igrač ima svoju lipo regulano okruglu pljočku. Odredi se misto od kud će se hitati 
pljočka, za ča se povuče crta, obično se igralo na putu, eli krasadi. Četri, pet metri dalje se 
je stavljala tombulasta grota i pljočke su se hitale ki će bliže te tombulaste grote, ten cilju. 
Čigova pljočka je najbliža toj groti, je dobija partidu. Je mora pojti vrnuti ovce eli goveda, 
ki je zgubija.« 5 

Razlog je navođenja ovih citata taj što se opisi igre pljočkanja gotovo u potpunosti po¬ 
klapaju s rezultatima dobivenim terenskim istraživanjima provedenim u periodu od 2004. 
do 2013. godine. Istraživanja su provedena u svrhu stručnog rada i interesa kustosice et¬ 
nologinje Etnografskog muzeja Istre / Museo etnografico delflstria (EMI/MEI), u svezi s 
temom dječje kulture u Istri, s posebnim osvrtom na igre. U jesen 2014. Istarski pljočkarski 
savez obratio se EMI/MEI-ju kao stručnoj ustanovi za pomoć i savjete u izradi prijavni¬ 
ce za Ministarstvo kulture, s prijedlogom uvrštavanja igre pljočkanja na Listu zaštićenih 
nematerijalnih kulturnih dobara Republike Hrvatske. Tada je prošireno prethodno istra¬ 
živanje, s time da su razgovori vođeni ciljano na zadanu temu s osobama 6 koje su ili kao 
djeca igrali tu igru ili su danas aktivni u nekom od pljočkarskih klubova. Obuhvaćeno je 
nekoliko različitih generacija kako bi se dobila potpunija slika. Podatci prikupljeni teren¬ 
skim istraživanjem analizirani su i uspoređeni s prethodnim te čine glavninu ovog rada. 

Kao sljedeći izvor podataka na temu pljočkanja (posebice u dijelu koji se odnosi na 
kronologiju razvoja pljočkanja kao sporta) korištena je dokumentacija Pljočkarskog kluba 
Pazin i Inicijativne udruge Skupa pljočkara 7 te dostupni novinski članci. 8 Inicijativna je 
udruga pljočkara početno (od 1994. godine pa nadalje) krenula iz središnje Istre, točnije 
iz Pazina i okolice (Sveti Petar u šumi, Žminj, Tinjan, Gračišće), odakle je bila i većina 
članova. Kako se s vremenom ova igra popularizirala, širio se i broj klubova i udruga na 
cijelu Istru. 

Pljočkanje 

Pljočkanje je stara pučka igra čiji korijeni, prema dosadašnjim saznanjima, sežu dubo¬ 
ko u prošlost. 9 Izvorno je to pastirska igra kojom su pastiri, uglavnom djeca, kratili vrijeme 
čuvajući stoku. Ime je dobila po glavnom rekvizitu -pljočki - plosnatom kamenu veličine 
dlana, debljine oko 2-4 cm. Uz pljočku potreban je i jedan kamen veličine šake zvan 

5 Marko BIJAŽIĆ, Istarski narodni običaji i stari zanati, C.A.S.H. Pula, 1999., str. 151. 

6 Kazivači (Milan Pliško iz sela Manjadvorci, Romano Lanča iz sela Brešnica, Zlatko Aničić iz Pazina, 
Vladimir Družeta iz Žminja, Vjekoslav Filiplić iz sela Rimanići) su rođeni u periodu od 1928. do 1954. 
godine. 

7 Uz svesrdnu pomoć i susretljivost g. V. Družete kojemu ovim putem izražavam zahvalnost za ustupanje 
arhivskih materijala Kluba. 

8 Uglavnom iz dnevnih novina Glas Istre - Nezavisni dnevnik 

9 Prema izvorima pod bilješkama br. 2, 3 i 5, ali i uvjerenjima kazivača: ... a pod Italijom znam da da, 
pljočkatije je staro forsi sto lit, a možda i više, od kad je Bog hodija. A forši i pod Austriju, a i prije. Ča 
bi ljudi drugo delali, kad nisu imali drugoga dela. M. Pliško 

pljočkaš, bulin ili baliti. Pljočke koje su se bacale nalazile bi se na mjestu gdje se igralo, 
a ako su ostale cijele, spremilo ih se sa strane uz putove kako bi se mogle koristiti za igru 
drugom prilikom. Kamen se oblikovao tako da se jedan kamen »klesalo« o drugi dok se ne 
dobije željeni oblik (ako je netko imao čekić, batić, klesao bi njime); važno je bilo samo da 
sve pljočke budu podjednake veličine. 

Pljočkalo se na neoznačenu (neograđenu) prostoru na polju, kampanji, ili na putovi¬ 
ma. 10 Ova se igra igrala od proljeća * 11 do kasne jeseni, odnosno u vrijeme trajanja ispaše. 
Znalo se igrati i nedjeljom ili blagdanom (tih se dana stoka nije vodila na ispašu), a tada 
bi se pridružili i mladići koji su bili slobodni toga dana. Djeca su ovu igru mogla igrati po 
cijele dane i ne bi im dosadila, a reklo se da je to za pasat vrime jer druge zabave na paši 
nije bilo. 

Za igru su potrebna najmanje dva igrača, a može se igrati i u parovima. Pravila bi se 
odredila na osnovi broja igrača, primjerice, ako su bila četvorica (uglavnom su pljočkali 
dječaci), igrali bi u paru. Pljočkanje je započinjalo tako da se igrom na prste (par - nepar) 
ili dogovorom odredilo tko će prvi bacati, hitati pljočke. Bulin 12 se bacio na teren, a zatim 
se odredila udaljenost (podvuče se crta) s koje ga se gađalo. Ako su djeca bila manja, onda 
je to bilo 5 do 6 koraka, a starija 7 do 8 koraka. Cilj je igre pljočku baciti što bliže bulinu i 
tako dobiti bod, punat. Potrebno je sakupiti onoliko punti, koliko je dogovoreno na počet¬ 
ku igre. Pojedinac ili ekipa koja je to postigla, dobila je igru, partidu. Najčešće se igralo 
na 11 ili 13 punti, a iznimno na 15 ili 21. Kako bi se točno odredilo kome pripada punat, 
mjerila se udaljenost pljočke od bulina metodom nogu pred nogu (stopalo pred stopalo) ili 
štapićem. Osim što je bilo važno pljočku baciti što bliže bulinu, nastojalo se i protivničku 
pljočku zbiti , tj. izbiti je što dalje. Uz ovo postojale su i neke druge situacije u igri, kao: za¬ 
jahati kada pljočka padne na bulin, ili šeko, odnosno jušto u glavu, kada se bulin ili druga 
pljočka pogode u sredinu. 

U pljočkanju (kao nekada u svim igrama) je bilo važno poštivati suparnika, a nekog 
posebnog nagrađivanja nije bilo. Dovoljno je bilo zadovoljstvo da ste bolji i spretniji od 
drugih ili kako je ponosno rekao jedan od starijih kazivača: »Niki mi ni bi ravni!« 13 

Kao igra pljočkanje je bilo rašireno u cijeloj Istri, nešto više u ruralnim sredinama. 
Znanje o njoj prenosilo se s generacije na generaciju što potvrđuje i tvrdnja kazivača: »Mi 
to prenosimo na vas jer tako su igrali naši stariji.« 14 Svi kazivači (što se može zaključiti i 
iz literature) doživljavaju pljočkanje kao nešto svoje, kao tradiciju. Na upit o starosti kažu 
daje to po selima bilo od vajk pa i: »Sve od Austrije, oko 150 godina sigurnih, to vam ja 
moren garantirati. To treba sačuvati!« 15 


10 Mirjana MARGETIĆ, »Pljočkanje«, Istarska enciklopedija, Zagreb, 2005., str. 599. 

11 Stariji su kazivači istaknuli Uskrs kao vrijeme početka ispaše i sezone pljočkanja. 

U daljnjem će se tekstu koristiti ovaj termin jer ga tako naziva većina kazivača. 

13 . 

Kazivanje R. Lanča. 

14 Kazivanje V. Filiplić; https://www.facebook.com/Pljočkari-Lanterna. 

15 Kazivanje R. Lanča. 

Do ranih 50-ih godina prošlog stoljeća pljočkanje je bilo jako prisutno u svakidašnjici 
djece i mladih (bilo kao način ubijanja dosade na ispaši ili zabave nedjeljom). Nakon toga 
slijedi stagnacija i igra se polako gubi. Prema riječima kazivača koji su preživjeli to vri¬ 
jeme, jedan je od razloga nestajanja te igre bio odnos vlasti 16 koje su branile javne igre i 
nadmetanja, drugi je što se po selima imalo sve manje stoke, a počeli su i drugi oblici za¬ 
bave. .. Iako se smatra daje ta igra bila zaboravljena i zapuštena, iznimke potvrđuju da nije 
baš bilo tako. U prilog tome ide podatak dobiven od kazivača da su djeca u Pazinu počet¬ 
kom 50-ih dok su čekali vjeronauk, kod plovana Leopolda Jurce, bacala pljočke } 1 Kasnije, 
krajem 60-ih i početkom 70-ih godina, mladi su, iako više nisu čuvali stoku, pljočkanje 
ipak nastavili igrati u nekom obliku. To su uglavnom generacije rođene u kasnim 40-im i 
50-im godinama 20. st. koji su kao djeca pljočkali na polju, a kao mladići 18 su igru prenijeli 
u ljetni kamp ili bi se igrajući zabavljali vikendom... S vremenom su oko sebe okupljali 
sve više simpatizera (sada odraslih ljudi) te su počeli igrati na turnirima koji su bili dijelom 
programa mjesnih blagdana ili fešta. Tako je pljočkanje na neki način od pastirske dječje 
igre postalo igrom odraslih. Oni su pravi nosioci te tradicije s obzirom da su kao djeca 
to baštinili od starijih. Kako su ta okupljanja postajala sve češća i brojem sudionika sve 
organiziranija i veća, polako su tradicijska pravila počeli prilagođavati nastaloj situaciji. 
Teren se na kojem se igra ograđuje (označuje špagom), definiraju se dimenzije pljočki i 
bulina. S obzirom na intenzitet okupljanja, početkom 90-ih godina javlja se potreba za 
boljom organizacijom i udruživanjem. Tako Vladimir Družeta iz Žminja na poticaj kolega 
sastavlja 1995. g. prve zapise pravila po kojima se počelo igrati na turnirima. Pravila su 
nastala nakon usmenih rasprava entuzijasta o tome kako igrati, a da ne bi dolazilo do pro¬ 
blematičnih situacija tijekom natjecanja. Turniri su ujedno odigrali važnu ulogu u procesu 
prerastanja pljočkanja iz tradicijske igre u sportsko natjecanje. Zasad postoje četiri čitanja 
(odnosno varijante) Pravilnika. Uz tehničke detalje/pravila, koji se nalaze u njemu, poseb¬ 
no treba istaknuti činjenicu da je pisan na dijalektu. Na taj je način sačuvano bogatstvo 
jezika (očuvanje nematerijalne kulture) terminološki povezano s ovom igrom. Prva dva 
čitanja Pravilnika nastala su u razmaku od četiriju godina (1995. - 1999.) i oba imaju 15 
zapisanih pravila koja su dosta slična, a nakraju je gotovo identičan grafički prikaz terena. 
Pravila u Drugom malo su pojednostavljena u odnosu na pravila Prvog čitanja. Glavna je 
razlika koja se može uočiti ona u Pravilu broj 1. Naime, u Prvom čitanju ono glasi: »Pravilo 
1 - Teren kadi se igra, zove se PLJOČKALISTE«, a u Drugom čitanju : »Pravilo 1 - Sport¬ 
ski teren kadi se igraju pljočke, zove se PLJOČKALISTE.« 19 

Dopuna, odnosno razlika u ovim pravilima gdje se »Teren« mijenja u »Sportski teren« 
vidljiviji su početci inicijative da se pljočkanje razvija/kvalificira kao sportska disciplina. 


16 Prema riječima najstarijih kazivača riječ je o početku 40-ih godina 20. st. kada jugoslavenska vlast nije 
odobravala javna neorganizirana okupljanja. 

17 . 

Kazivač V. Družeta od starijeg je kolege dobio podatak da su »... dica dok bi išla na lontrinu k plovanu 
Jurca Leoplodu hitala pljočke«. 

18 Mladići uglavnom iz srednje Istre okupljali bi se u Balama u kampu i igrali. Tako se rodila ideja da se 
nastavi i drugdje. 

19 Citati iz Tehničkih pravila pljočkanja Inicijativne udruge. 

Treće i Četvrto čitanje Tehničkih pravila nastaje 2002. i 2003. godine i znatno se razlikuju 
od prvih dvaju. Strukturirani su po temama (5 poglavlja), povećan je broj pravila na 28 i 
dodani su grafički prikazi. Ne ulazeći u detalje tehničkih pravila natjecanja, treba izdvojiti 
prvi dio nazvan BESIDE. Riječ je o svojevrsnom malom rječniku u kojemu su objašnjeni 
pojmovi u svezi s igrom i oko igre. Pisani su također dijalektom. 

Kako je s vremenom rastao interes i broj zaljubljenika u ovu igru, u svrhu njezine 
promidžbe organizirani su brojni klubovi, a na kraju i Istarski pljočkarski savez, IPS. U 
Statutu je Saveza kao prvi i najvažniji cilj istaknuto »... očuvanje tradicionalne autohtone 
istarske igre pljočkanja te unapređenje iste u sportsku granu.« 20 

Razvoj se pljočkanja prema opredjeljenju Saveza razvija u dvama smjerovima. Jedan 
je onaj sportski - putem natjecanja i bodovanja po turnirima, a drugi je natjecanje na tradi¬ 
cijski način. Na turnirima se strogo treba pridržavati pravila, kamene se pljočke postupno 
zamjenjuju aluminijskim, 21 igraju samo članovi klubova koji se prijave, postoje sudci i dr. 
Broj sudionika ovisi o tipu natjecanja tako da se može igrati pojedinačno (svaki igrač za 
sebe) ili grupno (u paru, u trojkama, u četvorkama, a može biti i više igrača u ekipi). 

Na tradicijski način (po starinsko) pljočka se na feštama povodom mjesnog blagdana 
(npr. Bartulja u Žminju, Vidova u Gračišću, Petrova u Svetom Petru u Šumi i dr.), i to naj¬ 
češće u dogovoru s organizatorima/domaćinima. Tada se igra klasičnim pljočkama koje se 
klešu na licu mjesta, može se pridružiti tko god želi i pravila nisu stroga kao na turnirima. 

Zanimljiv je podatak kako autori Statuta Istarskog pljočkarskog saveza pljočkanje vide 
kao autohtonu istarsku igru. Prema saznanjima o raširenosti ove igre na našem području s 
ovom se tvrdnjom ipak teško složiti. Naime, pljočkanje je osim u Istri poznato i u Dalmaciji 
(Ploče, Baćina kod Splita) i Hrvatskom zagorju (Mokrice). Izvan granica Hrvatske igra je 
poznata i u Italiji (Molino), a sve veću popularnost stječe i u slovenskom dijelu Istre. 22 

Kako sačuvati pljočkanje 

Neupitan je kontinuitet postojanja i ukorijenjenost igre pljočkanja u Istri, a i sama 
činjenica da sugovornici ovu igru smatraju dijelom svog kulturnog identiteta. »To su stare 
istarske tradicije i to bi trebalo zaštiti, aš ko ne zna svoje čuvati, ja ga ne štiman za čovjeka. 
Neka se sačuva tradicija.« 23 Važan je element i osjećanje nasljeđa i želja da se to prenosi 
dalje, o čemu svjedoče izjave kazivača: »Sve te igre ča smo mi igrali, smo naslijedili od 
starijih, kako su oni, tako i mi.« 24 


20 Statut Istarskog pljočkarskog saveza, 2013. 

21 Čuvanje i zaštita okoliša jedan su od prioriteta klubova i IPS-a. 

22 Članovi IPS-a posjetili su kolege u Dalmaciji (selo Baćina), kao i u Molinu (Italija), koji u svojoj tradiciji 
imaju sličnu ili identičnu igru. Potvrda su tome i vijesti o održanim turnirima (http://www.metkovic.hr/ 
vijest.asp?vijest=869) kao i činjenica da je jedan od članova predsjedništva IPS-a predstavnik PK Mo¬ 
krice. 

23 

Kazivanje R. Lanča. 

24 Kazivanje M. Pliško. 

»To smo pokupili od starijih.« 25 Stoga je pljočkanje kao nematerijalno kulturno dobro 
svakako važan element koji je vrijedan čuvanja, ali kao tradicijske igre u Istri, a ne kao 
autohtone istarske igre. 

Sadašnjost, ali i budućnost je opstanka ove igre na području Istre neupitna. U prilog 
toj tvrdnji stoji nekoliko činjenica. Jedna je od njih osnivanje sve većeg broja pljočkarskih 
klubova ili udruga koje u svojim programima imaju kao jedan od prioriteta očuvanje izvor¬ 
nosti načina igre, koji je odvojen od natjecateljskog dijela. Neki od klubova i udruga imaju 
svoje mrežne stranice, Facebook profile 26 ili blogove 27 putem kojih informiranju širu publi¬ 
ku o svojim aktivnostima, ali i o povijesti pljočkanja. Pljočarski su klubovi (koji su članovi 
IPS-a) locirani od Pule do Savudrije što je vidljivo i iz njihovih naziva: PK Marčenegla, 
PK Sveti Petar, PK Sutivanac, SPK Agroturist Vodnjan, PK Lanterna, PK Radigoza Pusti, 
tu su još i PK Skrilja, PK 45. paralela, PK Kava Kirmenjak, PK Murine. 

Druga važna činjenica jest da se sve više pripadnika mlađih naraštaja zanima i aktivno 
uključuje u pljočkanje, uz naglasak da to doživljavaju kao nešto svoje. Revitalizacijom i 
obnavljanjem ove tradicije barem se jednim dijelom vratio duh zajedništva lokalnih zajed¬ 
nica povezanih istim interesima. Za njih to nije više samo igra, nego i ostvarenje potrebe 
za druženjem, razmjenom iskustava, solidarnošću generacija, poštivanjem tradicije... Na¬ 
ime, stav je i mišljenje svih sugovornika da bi pljočkanje u Istri trebalo zaštiti jer: »Neka 
se sačuva tradicija.« 28 

Zaključak 

Nakon dubljeg istraživanja i razgovora s kazivačima koji su u mladosti pljočkali, onima 
koji sada pljočkaju te nakon što je kao promatračica sudjelovala na nekoliko fešti na kojima 
se pljočkalo na tradicijski, ali i noviji način, autorica teksta priklanja se mišljenju sugovor¬ 
nika. Pljočkanje svakako ima predispozicije da bude zaštćeno kao nematerijalno kulturno 
dobro u Istri. Povijesni je kontinuitet postojanja igre na ovom prostoru dug nekoliko stolje¬ 
ća, njezini je sudionici smatraju dijelom svog kulturnog identiteta, poštivanje tradicijskih 
vrijednosti kao jedan od prioriteta zapisan je u pravilnicima klubova i udruga, interes 
mlađe populacije jamstvo jedaće se pljočkanje nastaviti i prenijeti na još mnoge naraštaje. 


25 . . r 

Kazivanje Z. Ančic. 

26 Primjeri FB profila: https://www.facebook.com/pljockari.cetinici, https://www.facebook.com/Pljočkari- 
Lanterna. 

Primjeri bloga: http://pljockanje.blog.hr/,http://skrilja.blog.hr/index.2.html.. 

28 Kazivanje M. Pliško. 

SAŽETAK 

Pljočkanje: od pastirske igre do sporta 

Tradicijska igra pljočkanje razvila se iz pučke pastirske igre (uglavnom su je igra¬ 
la djeca i tako kratila vrijeme čuvajući stoku), a bila je poznata i raširena u cijeloj Istri. 
Osnova je igre da se plosnatim kamenom veličine dlana, pljočkom, s određene udaljenosti 
gađa manji kamen (veličine šake) zvan pljočkaš, bulin ili balin. Cilj je pljočku baciti što 
bliže bulinu i tako osvojiti bod, punat. Najčešće se igralo na 11 ili 13 punti, a iznimno 
na 15 ili 21. U radu se opisuje kako se ova igra, zahvaljujući pojedinim entuzijastima, s 
vremenom revitalizirala i održala živom. Osnivanjem pljočkarskih klubova pljočkanje se 
razvija u dvama smjerovima: sportsko-natjecateljskom i u očuvanju tradicijskog načina 
igre. Istarski pljočarski savez aktivno djeluje na unapređenju, ali i očuvanju ove igre. Stoga 
su, uz stručnu pomoć Etnografskog muzeja Istre / Museo etnografico dell’Istria, radili na 
izradi prijavnice za Ministarstvo kulture gdje se predlaže uvrštavanje igre pljočkanja na 
Listu zaštićenih nematerijalnih kulturnih dobara Republike Hrvatske. Jedan se od načina 
popularizacije igre najčešće odvija u organiziranju turnira prilikom održavanja pučkih 
fešta povodom blagdana (npr. Bartulja u Žminju, Vidova u Gračišću, Petrova u Svetom 
Petru u Šumi i dr.). Sve veći interes za pljočkanjem pokazuju i mlađe generacije te i oni, 
kao i stariji, ovu igru smatraju dijelom svog kulturnog identiteta, stoga se organiziraju i 
demonstracije igre po školama i vrtićima. Na temelju primjera iz dostupnih izvora (litera¬ 
tura i dokumentacija klubova) i podataka dobivenih na terenskim istraživanjima, autorica 
analizira kontinuitet postojanja i ukorijenjenost ove igre u istarskoj tradiciji. Iznosi također 
stav i mišljenja aktivnih nositelja/sudionika prema inicijativi o zaštiti pljočkanja kao ne¬ 
materijalnog kulturnog dobra. 

SUMMARY 

Pljočkanje: from a shepherds game to a sport 

The traditional game called pljočkanje (flat stone throwing game) developed from a 
folk shepherds game (commonly played by children to waste away time while tending 
cattle) and was known throughout Istria. The main rule is to hit a smaller fist-sized stone 
called pljočkaš, bulin or balili with a larger palm-sized flat stone called pljočka from a 
certain distance. The aim is to throw the pljočka as close to the bulin and score a punat 
(point). The game was usually played until 11 or 13 points, exceptionally 15 or 21 points 
were collected. The article describes the revival of this game by a few enthusiasts and 
how it was kept alive. Establishment of pljočkanje clubs followed two paths: competiti- 
ve sport and preservation of the traditional game. The Istrian Pljočkanje Association has 
been active in improving but also preservation of this game. With the assistance of the 
Ethnographic Museum of Istria they applied to the Ministry of culture proposing that the 
pljočkanje game be entered on the Croatian List of Intangible Cultural Eleritage - One of 
the ways to popularise the game is to organise tournaments during local fetes (e.g. Saint 
Bartholomew’s feast in Žminj, Saint Vitus’ festival in Gračišće, Saint Peter’s feast in Sveti 
Petar u Sumi etc.). The increasing interest in pljočkanje is shown by both younger and older 
generations who consider the game part of their cultural identity. Game demonstrations are 
thus being organised in schools and kindergartens. On the basis of the available resources 
(literature and club documents) and data obtained during field research, the author analyses 
the continuity of existence and the rootedness of this game in Istrian tradition. She also airs 
the views and the opinions of active stakeholders of the initiative to safeguard pljočkanje 
as intangible cultural heritage. 

RIASSUNTO 

Pljočkanje (Gioco Delle piastrelle): dal gioco da pastori ad uno sport 

II gioco tradizionale pljočkanje (gioco delle piastrelle) e nato da un gioco popolare 
dei pastori (veniva giocato soprattutto dai bambini che giocando si intrattenevano mentre 
portavano animali al pascolo), era conosciuto e si giocava in tutta Flstria. La base del gi¬ 
oco consiste nel colpire con una pietra piatta (pljočka), grande come ii palmo della mano, 
una pietra piu piccola (pljočkaš, bulin o balin) (grande come un pugno) da una prestabilita 
distanza. L’obiettivo e buttare la pietra ( pljočka ) ii piu vicino possibile al bulin e in questo 
modo ottenere un punto ( punat ). Si giocava piu spesso fino a ottenere 11 o 13 punti, solo 
eccezionalmente fino a 15 o 21 punti. Nel testo si descrive come e stato conservato e ravvi- 
vato questo gioco, grazie a degli entusiasti. Con la formazione delle squadre, ii gioco delle 
piastrelle si sviluppa in due direzioni: nella direzione di sport e competizione e nella tutela 
del modo tradizionale del gioco. La societa istriana dei giocatori delle piastrelle e attiva 
nella promozione e nella conservazione di questo gioco. Per questo motivo, con l’aiuto pro- 
fessionale del Museo etnografico dell’Istria, hanno preparato ii modulo d’iscrizione per ii 
Ministero della cultura in cui si propone di inserire ii gioco delle piastrelle ( pljočkanje ) ne¬ 
lla Lista dei beni immateriali tutelati della Repubblica di Croazia. Per promuovere questo 
gioco si organizzano tornei in occasione delle fešte locali (per es in occasione della fešta 
di San Bartolo a Gimino, San Vito a Grisignana, Santi Pietro e Paolo a San Pietro in Selve 
ecc.). Si nota un maggiore interesse da parte delle generazioni piu giovani che, insieme agli 
adulti considerano questo gioco una parte della loro identita culturale; per questo si organi¬ 
zzano giochi dimostrativi nelle scuole e negli asili. In base agli esempi dalle fonti disponi- 
bili (materiali scritti e documentazioni dei club) e in base ai dati raccolti dalle ricerche sul 
terreno, l’autrice analizza la continuita dell’esistenza e della presenza di questo gioco nella 
tradizione istriana. Inoltre, riporta opinioni e posizioni di autori/attori dell’iniziativa sulla 
tutela del gioco delle piastrelle ( pljočkanje ) quale bene culturale immateriale. 

